## Rješenje Ustavnog suda Republike Hrvatske broj U-I-1291/2001 od 23. listopada 2003. godine

### NN 180/2003 (13.11.2003.), Rješenje Ustavnog suda Republike Hrvatske broj U-I-1291/2001 od 23. listopada 2003. godine

# USTAVNI SUD REPUBLIKE HRVATSKE

2659

Ustavni sud Republike Hrvatske, u sastavu predsjednik
Smiljko Sokol, te suci Marijan Hranjski, Petar Klarić, Mario Kos, Ivan Matija,
Ivan Mrkonjić, Jasna Omejec, Željko Potočnjak, Agata Račan, Emilija Rajić,
Nevenka Šernhorst, Vice Vukojević i Milan Vuković, rješavajući u povodu
prijedloga za pokretanje postupka za ocjenu suglasnosti zakona s Ustavom, na
sjednici održanoj dana 23. listopada 2003. godine, donio je

## RJEŠENJE

I. Ne
prihvaća se prijedlog za pokretanje postupka ocjene su­glasnosti s Ustavom
odredbe članka 91. Zakona o lokalnoj i pod­ručnoj (regionalnoj) samoupravi
(»Narodne novine«, broj 33/01).

II. Ovo
rješenje objavit će se u »Narodnim novinama«.

```
Obrazloženje
```

1.
Sonja Brozović-Cuculić iz Kastva, podnijela je dana 31. svib­nja 2001. godine,
prijedlog za pokretanje postupka za ocjenu suglasnosti s Ustavom odredaba članka
91. Zakona o lokalnoj i područnoj (regionalnoj) samoupravi (»Narodne novine«,
broj 33/01, u daljnjem tekstu: Zakon).

Osporavana odredba glasi:

Članak 91.

 »Predsjednicima
i ostalim izabranim dužnosnicima pred­stav­­ničkog tijela prava na temelju
obavljanja dužnosti prestaju:

– istekom mandata, osim kada je ovim Zakonom drukčije
određeno,

– danom donošenja odluke o razrješenju od dužnosti
kada ih je predstavničko tijelo razriješilo prije isteka mandata pred­stavničkog
tijela, ako odlukom o razrješenju nije drugačije odre­đe­no,

– danom kada predstavničko tijelo utvrdi činjenicu
pod­nošenja ostavke na dužnost, a najkasnije tridesetog dana od dana podnošenja
ostavke,

– danom imenovanja povjerenika Vlade Republike
Hrvatske, kada su nastupile zakonom predviđene okolnosti za imenovanje
povjerenika.

 Odluka o
prestanku ostvarivanja prava na temelju prestanka obavljanja određene dužnosti
dostavlja se osobi kojoj je prestala dužnost i službi koja obavlja kadrovske
poslove.«

2. Obrazlažući svoj prijedlog predlagateljica ističe
da osporavana odredba, kao niti druge odredbe Zakona, sadržajno ne uređuju
materijalna prava predsjednika Gradskog vijeća po prestanku njegove dužnosti,
na način kako je to bilo uređeno odredbama članka 84h. pa do članka 84k. Zakona
o izmjenama i dopunama Zakona o lokalnoj upravi i samoupravi (»Narodne novine«,
broj 128/99). Navedenim odredbama dužnosnicima Gradskih vijeća pripadalo je pod
određenim uvjetima pravo na naknadu plaće i staža osiguranja za vrijeme od 180
dana po prestanku dužnosti.

Prema mišljenju predlagateljice, zakonodavac je propuš­ta­njem
utvrđivanja materijalnih prava predsjednika Gradskih vijeća u Zakonu o lokalnoj
i područnoj (regionalnoj) samoupravi, na istovjetan način kako je to bilo određeno
odredbama Zakona o izmjenama i dopunama Zakona o lokalnoj upravi i samoupravi,
ukinuo stečena prava određenih osoba. U svom prijedlogu predlagateljica posebno
ističe da su izmjenom zakonskog uređenja u konkretnom slučaju, njoj uskraćena
prava koja bi imala po prestanku svoje dužnosti prema odredbama starijeg
propisa.

3. Slijedom navednih tvrdnji, predlagateljica smatra
da osporavana odredba Zakona nije u suglasju s odredbama članka 54. Ustava
Republike Hrvatske.

Članak 54. Ustava glasi:

 »Svatko ima
pravo na rad i slobodu rada.

 Svatko
slobodno bira poziv i zaposlenje i svakomu je pod jednakim uvjetima dostupno
svako radno mjesto i dužnost.«

4. Zaključno, predlagateljica predlaže Sudu pokrenuti
postupak za ocjenu suglasnosti s Ustavom osporene odredbe Zakona, te njezino
ukidanje.

*Prijedlog
nije osnovan.*

5.
Hrvatski sabor, na sjednici održanoj 6. travnja 2001. godine, donio je Zakon o
lokalnoj i područnoj (regionalnoj) samoupravi, dok je dana 28. lipnja 2001.
godine donio vjerodostojno tumačenje odredaba članaka 31. stavka 1., članka 46.
stavaka 1. i 2., članka 53. stavka 4. i članka 90. stavka 1. tog Zakona.

6. Sadržajno, prijedlog predlagateljice svodi se na
tvrdnju da zakonodavac kasnije donesenim zakonom nije mogao zadirati u prava
određenih osoba utvrđenih ranije donesenim zakonom.

Prema ocjeni ovog Suda neosnovano je uspoređivati
dvije zakonske odredbe, u slučaju kada je jedna starija odredba (lex priori)
propisivala određeno pravo za dužnosnike u jedinicama lokalne i područne
(regionalne) samouprave dok druga odredba mlađeg zakona (lex posteri) ne
poznaje prava istog sadržaja. Pored toga, o stečenim pravima se ne može
govoriti sve dok se ona određenoj osobi u zakonom utvrđenom postupku ne priznaju
pravomoćnim pojedinačnim aktom utemeljenim na zakonu.

Iako nije od neposrednog utjecaja na provođenje ovog
ustav­nosudskog postupka, Sud smatra potrebnim istaknuti da je u konkretnom slučaju
pravna situacija podnositeljice još izvjesnija, iz razloga što je promjena
zakonskog uređenja određenih prava na temelju prestanka dužnosti u lokalnoj
samoupravi, nastala prije nego što je njezin mandat okončan.

7. Također, polazeći od sadržaja odredbe Ustava s
kojom prema navodima predlagateljice osporavana odredba nije u suglasju, Sud
ocjenjuje da promjena zakonskog uređenja materijalnih prava koje bi imale određene
osobe nakon prestanka obav­ljanja dužnosti u lokalnoj samoupravi, nije od
utjecaja na njihovu suglasnost s ustavnim odredbama kojima se jamči pravo na
rad i sloboda rada, odnosno pravo na izbor zaposlenja i pristupačnost sva­kog
radnog mjesta i dužnosti.

8. Slijedom svega iznijetoga, utvrdivši da odredbe članka
91. Zakona o lokalnoj i područnoj (regionalnoj) samoupravi nisu u nesuglasju s
odredbama članka 54. Ustava, na temelju odredbe članka 43. stavka 1. Ustavnog
zakona o Ustavnom sudu Repub­like Hrvatske (»Narodne novine«, broj 49/02 - pročišćeni
tekst), riješeno je kao u točki I. izreke.

Točka II. izreke utemeljena je na odredbama članka
29. stav­ka 1. Ustavnog zakona o Ustavnom sudu Republike Hrvatske.

Broj: U-I-1291/2001
Zagreb, 23. listopada 2003.

USTAVNI SUD REPUBLIKE HRVATSKE

Predsjednik Suda **dr. sc. Smiljko Sokol,** v. r.

if !supportEmptyParas endif

Rješenje, NN 180/2003-2659